মসজিদ চত্বরে মিলাদ উল নবীর আসর বসেছে। বেলা চড়ছিল। আসরের একপাশে মেয়েদের বসবার জায়গা। তার ঠিক পেছনে, কুয়োর পাশে একটা ঘেরা দিয়ে রান্নাবান্না চড়েছে। অনুষ্ঠানের শেষে ভক্তদের আনন্দভোজনের আয়োজন। এই গ্রামের হতদরিদ্র মুসলমান মানুষগুলির অধিকাংশেরই দুবেলা ঘরে হাঁড়ি চড়বার সংস্থান নেই। তাই মিলাদ উল নবীর আনন্দের দিনটিতে তাদের জন্য কিছু সুখাদ্যের সংস্থান করবার দায়িত্বটি নিয়েছিলেন এই অঞ্চলের দুই দীনদার ধনী পরিবার। গত তিন দশক ধরে এই দিনটিতে তাঁদের দানের অর্থে এই ভোজনের আয়োজন হয়।